b'\n_START_ARTICLE_\nSepuku\n_START_SECTION_\nSepuku filosofija\n_START_PARAGRAPH_\nSepuku atsiradimas buvo daugiau praktinio pob\xc5\xabd\xc5\xbeio\xc2\xa0\xe2\x80\x93 nusikirsti galv\xc4\x85 gan sud\xc4\x97tinga, be to, tik\xc4\x97ta, kad siela yra pilve, taigi pilvo perpjovimas laikytas tiesiausiu keliu mirti._NEWLINE_Ilgainiui \xc5\xa1is rei\xc5\xa1kinys apipintas sud\xc4\x97tinga filosofija: atlikdamas sepuku samurajus, \xc4\xafveikdamas skausm\xc4\x85 ir mirties baim\xc4\x99, demonstruodavo savo stipryb\xc4\x99 ir savo ketinim\xc5\xb3 grynum\xc4\x85 prie\xc5\xa1 dievus ir \xc5\xbemones. Dauguma samuraj\xc5\xb3 ra\xc5\xa1\xc4\x97, kad norint perpjauti sau pilv\xc4\x85 reikia ypatingos dr\xc4\x85sos, ir ilgainiui tai tapo tik j\xc5\xb3 privilegija. Paprastiems \xc5\xbemon\xc4\x97ms buvo leista pasikarti ar nusiskandinti, samuraj\xc5\xb3 moterims persipjauti gerkl\xc4\x99 (d\xc5\xbeigai ceremonija), ta\xc4\x8diau tik samurajai gal\xc4\x97jo \xc4\xafvykdyti sepuku. Paprasta mirtis laikyta tik \xc5\xbeinom\xc5\xb3 i\xc5\xa1davik\xc5\xb3 lemtis._NEWLINE_Vienas samurajus gerokai v\xc4\x97liau po pirmosios tokio pob\xc5\xabd\xc5\xbeio savi\xc5\xbeudyb\xc4\x97s ra\xc5\xa1\xc4\x97, kad k\xc5\xabnas ir siela yra kaip obuolys ir jo \xc5\xa1erdis. Tai galima pamatyti tik akimis. Tod\xc4\x97l kaip ir norint pamatyti obuolio \xc5\xa1erd\xc4\xaf, j\xc4\xaf reikia perpjauti peiliu, taip ir \xc5\xbemogaus siela tampa matoma tik \xe2\x80\x9ei\xc5\xa1laisvinus\xe2\x80\x9c j\xc4\x85 i\xc5\xa1 k\xc5\xabno.\n_START_SECTION_\nRitualo eiga\n_START_PARAGRAPH_\nSepuku buvo atliekamas dviem etapais: su vakiza\xc5\xa1i (trumpu kardu) arba tanto (peiliu) per pilv\xc4\x85 ir da\xc5\xbeniausiai po to sekusiu galvos nukirtimu. Edo laikotarpiu sepuku tapo sud\xc4\x97tingu ritualu._NEWLINE_Pirmiausia, buvo i\xc5\xa1d\xc4\x97stomas baltai aptrauktas tatami, ant kurio padedama didel\xc4\x97 balta pagalv\xc4\x97. Liudininkai tur\xc4\x97davo diskreti\xc5\xa1kai pasitraukti \xc4\xaf vien\xc4\x85 tatami pus\xc4\x99, priklausomai nuo to, kokia svarbia laikyta savi\xc5\xbeudyb\xc4\x97._NEWLINE_Samurajus, da\xc5\xbenai apsivilk\xc4\x99s balt\xc4\x85 kimono, klaupdavosi ant pagalv\xc4\x97s, jo judesiai tur\xc4\x97jo b\xc5\xabti ram\xc5\xabs. Vieno metro atstumu u\xc5\xbe samurajaus kair\xc4\x97je klaupdavosi jo kai\xc5\xa1iakunin (\xe2\x80\x9eantrasis\xe2\x80\x9c). \xe2\x80\x9eAntrasis\xe2\x80\x9c da\xc5\xbeniausiai b\xc5\xabdavo artimiausias \xe2\x80\x9evelionio\xe2\x80\x9c draugas, nors jo pareigos nelaikytos populiariomis. Jo pareigos buvo nutraukti savi\xc5\xbeud\xc5\xbeio kan\xc4\x8dias, nukertant galv\xc4\x85, samurajui persipjovus pilv\xc4\x85. Neteisingai atlikti pareig\xc4\x85 buvo laikyta didele g\xc4\x97da, tod\xc4\x97l kai\xc5\xa1iakunin prival\xc4\x97jo tur\xc4\x97ti tvirt\xc4\x85 rank\xc4\x85. Itin g\xc4\x97dinga buvo visi\xc5\xa1kai nukirsti galv\xc4\x85\xc2\xa0\xe2\x80\x93 ji tur\xc4\x97jo likti sukibusi su k\xc5\xabnu neperpjautos odos juostele. Kai\xc5\xa1iakunin pagalba buvo privilegija, kuri priklaus\xc4\x97 tik garbingai kovojusiems\xc2\xa0\xe2\x80\x93 u\xc5\xbe netikus\xc4\xaf elges\xc4\xaf charakiri nubaustas samurajus \xc4\xaf toki\xc4\x85 pagalb\xc4\x85 netur\xc4\x97jo teis\xc4\x97s._NEWLINE_Prie\xc5\xa1ais samuraj\xc5\xb3 ant lakuoto pad\xc4\x97klo b\xc5\xabdavo pad\xc4\x97tas peilis. Kai samurajus buvo pasiruo\xc5\xa1\xc4\x99s, jis kiek atlaisvindavo kimono klostes, kad matyt\xc5\xb3si pilvas. Tada viena ranka paimdavo peil\xc4\xaf, kita i\xc5\xa1traukdavo j\xc4\xaf i\xc5\xa1 mak\xc5\xa1ties, j\xc4\x85 pad\xc4\x97damas kitoje pus\xc4\x97je. Taip paruo\xc5\xa1\xc4\x99s, peiliu prapjaudavo savo pilv\xc4\x85 kry\xc5\xbemai i\xc5\xa1 kair\xc4\x97s \xc4\xaf de\xc5\xa1in\xc4\x99. Peilis tur\xc4\x97jo b\xc5\xabti gr\xc4\x85\xc5\xbeintas \xc4\xaf \xc5\xbeaizd\xc4\x85 ir tada pjaunama auk\xc5\xa1tyn. Dauguma samuraj\xc5\xb3 agonijoje \xc5\xa1io paskutinio pj\xc5\xabvio neatlaikydavo, nes \xe2\x80\x9eantrasis\xe2\x80\x9c da\xc5\xbeniausiai nukirsdavo galv\xc4\x85, pasteb\xc4\x97j\xc4\x99s pirmuosius kan\xc4\x8dios \xc5\xbeenklus. Pirmasis pj\xc5\xabvis vadintas d\xc5\xbei\xc5\xabmond\xc5\xbei (j\xc5\xabmonji\xc2\xa0\xe2\x80\x93 \xe2\x80\x9ekry\xc5\xbeminis pj\xc5\xabvis\xe2\x80\x9c), o \xc4\xafvykd\xc5\xbeius ir antr\xc4\x85j\xc4\xaf, laikyta itin ypatingu sepuku._NEWLINE_Labai svarbus buvo samurajaus tvirtumas sepuku metu. Nema\xc5\xbeai istorini\xc5\xb3 dokument\xc5\xb3 pasakoja apie samurajus, kurie prie\xc5\xa1 savi\xc5\xbeudyb\xc4\x99 prarasdavo \xc5\xa1altakrauji\xc5\xa1kum\xc4\x85 ir jiems b\xc5\xabdavo priverstinai nukertama galva. Tikrasis sepuku su prideramu ramumu galb\xc5\xabt gal\xc4\x97jo b\xc5\xabti \xc4\xafvykdytas tik vis\xc4\x85 gyvenim\xc4\x85 tam ruo\xc5\xa1iantis._NEWLINE_Da\xc5\xbenai samurajus prie\xc5\xa1 sepuku para\xc5\xa1ydavo eil\xc4\x97ra\xc5\xa1t\xc4\xaf, tai buvo atliekamo ritualo dalis._NEWLINE_Sepuku \xc4\xafrankiai (peilis, kardas) po ritualo netur\xc4\x97jo b\xc5\xabti ir toliau naudojami._NEWLINE_Analogi\xc5\xa1k\xc4\x85 ritual\xc4\x85 atlikdavo cepuku atveju\xc2\xa0\xe2\x80\x93 kai mirdavo samurajaus valdovas.\n_START_SECTION_\nSepuku u\xc5\xbedraudimas ir likimas\n_START_PARAGRAPH_\nOficialiai panaikintas 1868 m., ta\xc4\x8diau nei\xc5\xa1nyko. Naujaisiais laikais, ypa\xc4\x8d per II pasaulin\xc4\xaf kar\xc4\x85, buvo paplit\xc4\x99s tarp japon\xc5\xb3 kari\xc5\xa1ki\xc5\xb3. Garsesni atvejai u\xc5\xberegistruoti net 1970 m. (\xc5\xbeymus japon\xc5\xb3 ra\xc5\xa1ytojas Yukio Mishima) ir 1999 m.'